3)

ar šādu pantu aizstāj 3. pantu: “3. pants Tirgojamo aktīvu novērtējuma diskonti 1. Novērtējuma diskontus tirgojamiem aktīviem, kas iekļauti I–IV diskontu kategorijā, nosaka pamatojoties uz: a) konkrētā aktīva iekļaušanu 1., 2. vai 3. kredītkvalitātes līmenī; b) aktīva atlikušo termiņu, kā norādīts 2. punktā; c) aktīva kupona struktūru, kā norādīts 2. punktā. 2. Attiecībā uz I–V diskontu kategorijā iekļautiem tirgojamiem aktīviem piemērojamais novērtējuma diskonts ir šādi atkarīgs no to termiņa vai kupona struktūras. a) Tirgojamiem aktīviem ar nulles procentu likmes vai fiksētas procentu likmes kuponu piemērojamo novērtējuma diskontu nosaka, pamatojoties uz šīs pamatnostādnes pielikuma 2. tabulu. Attiecīgais termiņš novērtējuma diskonta noteikšanai ir aktīva atlikušais termiņš. b) Tirgojamiem aktīviem ar mainīgas procentu likmes kuponu piemērojamais novērtējuma diskonts ir vienāds ar novērtējuma diskontu, ko piemēro fiksētas procentu likmes kupona tirgojamiem aktīviem ar atlikušo termiņu 0–1 gads, izņemot šādus gadījumus: i) mainīgas procentu likmes kuponus, kuru periods, kad var mainīt procentu likmi, ir ilgāks par 1 gadu, uzskata par kuponiem ar fiksētu procentu likmi, un attiecīgais atlikušais termiņš novērtējuma diskonta noteikšanai ir aktīva atlikušais termiņš; ii) mainīgas procentu likmes kuponus, kuru atsauces procentu likme ir euro zonas inflācijas indekss, uzskata par kuponiem ar fiksētu procentu likmi, un attiecīgais atlikušais termiņš novērtējuma diskonta noteikšanai ir aktīva atlikušais termiņš; iii) mainīgas procentu likmes kuponus ar minimālo procentu likmi un/vai mainīgas procentu likmes kuponus ar maksimālo procentu likmi uzskata par kuponiem ar fiksētu procentu likmi. c) Novērtējuma diskonts, ko piemēro aktīviem ar vairāk nekā viena veida kupona struktūru, ir atkarīgs vienīgi no kupona struktūras atlikušajā aktīva pastāvēšanas laikā un ir vienāds ar lielāko diskontu, ko piemēro tirgojamam aktīvam ar tādu pašu atlikušo termiņu un kredītkvalitātes līmeni. Šajā nolūkā var tikt izskatīta jebkāda veida kupona struktūra, kas ir spēkā atlikušajā aktīva pastāvēšanas laikā. 3. V diskontu kategorijā iekļautiem tirgojamiem aktīviem neatkarīgi no to kupona struktūras piemērojamo novērtējuma diskontu nosaka, pamatojoties uz vidējo svērto aktīva izmantošanas laiku, kā sīkāk noteikts 4. un 5. punktā. V kategorijā iekļautiem tirgojamiem aktīviem piemērojamie novērtējuma diskonti noteikti šīs pamatnostādnes pielikuma 2.a tabulā. 4. Ar aktīviem nodrošināta vērtspapīra augstākās prioritātes laidiena vidējo svērto izmantošanas laiku aprēķina kā gaidāmo vidējo svērto laiku, kas atlicis līdz šā laidiena atmaksai. Saistītiem mobilizētajiem ar aktīviem nodrošinātiem vērtspapīriem vidējā svērtā izmantošanas laika aprēķināšanai pieņem, ka emitenta pirkšanas iespējas netiks izmantotas. 5. Šā panta 4. punktā “saistītie mobilizētie ar aktīviem nodrošināti vērtspapīri” ir ar aktīviem nodrošināti vērtspapīri, kuriem vairāk nekā 75 % no atlikušās nominālās summas izmanto darījuma partneris, kurš ir ar aktīviem nodrošinātā vērtspapīra iniciators, vai iestādes, kurām ar iniciatoru ir ciešas saiknes. Šādas ciešas saiknes nosaka saskaņā ar Pamatnostādnes (ES) 2015/510 (ECB/2014/60) 138. pantu.”;